قومية باسكية

لقومية لباسكية (ب لباسكية eusko abertzaletasuna، ب الصبليونية nacionalismo vasco، ب لفرانساوية nationalisme basque) هيّ شكل ديال لقومية لي كاياكد بلي لباسكيين، لي هوما مجموعة اتنية اصلية ف لغرب ديال جبال لپيريني، كايشكّلو شعب واحد، و كاتدعو للتوحيد السياسي ديال لباسكيين لي دابا راهم مفرّقين مابين فرانسا و سپانيا. من نهار فاش بانت ف لقرن 19، لقومية لباسكية كانو ضمنها حاراكات لي كاتدعو للاستقلال ديال بلاد لباسك. لقومية لباسكية كاينة ف تلاتة ف لمناطق هوما الجماعة لمستاقلة د لباسك و ناڤارا ف سپانيا و اقليم لباسك لفرانساوي ف فرانسا. و كاتّعتابر اديولوجيا "وحداوية ف طبيعتها"، حيت باغية باش جميع لاقاليم الهاضرة ب لباسكية تتوحّد سياسياً. تاريخ. التاريخ لعصري. لحاراكة لقومية لباسكية، لي كانت ديجا بدات من لقرن 19، قدرات تستامر بلا مشاكيل كبار ف لوقت ديال الديكاتورية د ميڭيل پريمو ريڤيرا، تحت لغطا ديال الجمعيات التقافية و الرياضية. لحيزب لوطني لباسكي تّقسم على جوج ف لبدية د لقرن 20، و خرجات منو "الجماعة لوطنية لباسكية" "Comunión Nacionalista Vasca". لوطنيين لباسكيين تحالفو معا لحاراكة لكارلية لمدعومة من عند لكنيسة لكاطوليكية ضد ليساريين لمعارضين للكنيسة، ولايني التحالفات بداو كيتبدلو ف لبدية د الجمهورية الصبليونية التانية (1931). فاش بدات الجمهورية الصبليونية التانية، واحد لفئة صغيرة ديال لوطنيين لباسكيين لعلمانيين زرعو لبوادر ديال لحاراكة لوطنية لباسكية "EAE" ف لوقت لي وحدين خرين بقاو شادين ف التقليدية لكاطوليكية. ولايني لفشل ديال لكارليين باش يدعمو لقانون لباسكي د 1932، و التشدد ديال لخطاب الضد-جمهوري ديالهم، خلّى لوطنيين يقلّبو على تحالفات جداد معا لاحزاب الجمهورية و ليسارية، شي لي عطا توجه تدريجي ل موقف مسيحي ديموقراطي لي مستاعد للمساومة معا ليسر. ف 1936، لمسيحيين الديموقراطيين ديال حيزب PNV تحالفو معا الجمهورية الصبليونية التانية ف لحرب لاهلية الصبليونية. لوعود ديال لحكم الداتي تعطات ليهم لاولوية بلاصت لاختلافات لاديولوجية، سيرتو ف لمسائل لمتعلقين ب الدين، و لحيزب دعم لحكومة الجمهورية. بعدما نهازمو لمتمردين ليمينيين، تحقق لحكم الداتي ف اكتوبر 1936. لحكومة لباسكية لمستاقلة تدارت، ب رياسة ديال خوصي انطونيو اڭيرّي من لحيزب لمسيحي الديموقراطي، و وزارا من نفس لحيزب و احزاب خرين (سيرتو يسارية منها). ولايني ف 1937، تقريباً ف النص ديال لحرب، ضطرات لحكومة لباسكية لمستاقلة باش تستسلم قدّام لحليف الطالياني لي كان معا الجينيرال فرانكو، ب مبادرة تعاونو فيها لكنيسة لباسكية و لڤاتيكان. هاد لاستسلام كان مشروط باش مايتقاسوش الصناعة التقيلة و لاقتصاد لباسكي. ليساريين ف سپانيا سمّاو لاستسلام ديال لعساكريا لباسكيين ف صانطونيا "لخيانة د صانطونيا". بزاف د لعساكريا خداو عفو يلا نضمو للجيش د فرانكو ف الجبهة الشمالية. لوطنيين لباسكيين ستسلمو، كاين من منهم لي ردو النشاطات ديالهم سرية، ولّا مشاو للحبس، و لقادا السياسيين هربو، ل قارة اميريكا، ل فرانسا و بلدان لبينيلوكس. غير عدد قليل منهم لي ولّى ل سپانيا بعدما رجعات الديموقراطية ليها ف السبعينات. ف لوقت د لحرب لعالمية الجاوجة، لحكومة د لمسيحيين الديموقراطيين ف لمنفى حاولات باش تنضمّ للحولافا، و ستاقرات ف نيويورك باش تاخد الدعم و لاعتراف ديال لميريكان، ولايني نيشان مور لحرب، فرانكو ولّى حليف ديال لميريكان ف السياق ديال لحرب لباردة، شي لي حرم لحيزب لمسيحي الديموقراطي لباسكي من اي فرصة باش ياخد السلطة ف بلاد لباسك. لعنف السياسي و لحكم الداتي لمفرّق. ف 1959، لقوميين الشباب (abertzaleak) اسسو ڭروپ نفيصالي سميتو Euskadi Ta Askatasuna (ايطا ETA، لي كاتعني "لوطن و لحرية لباسكية"). النشاط ديالها لي بدا ب حاراكة تقافية و سلمية فيها رسومات، دعم ديال الراية لباسكية و توزيع منشورات، داز ل مرحلة لعنف بعدما خرجو خبارات صادمين ديال التعديب د الناشطين لباسكيين من عند لبوليس الصبليوني ف الستينات. ف داك لوقت كانت ايطا تحولات بشكل كامل للاديولوجيا لماركسية، و كانت كاتستلهم من لحاراكات لماركسية و الشيوعية بحال ديال فيديل كاسطرو ف كوبا، و هو شي مين ف ڤييطنام. لاغتيال اللول لماكد لي دارتو ايطا كان ف عام 1968، و هاد لممارسات د لعنف و لقتيلة ستامرو موراها. اديولوجياّ، ايطا ماكانش منظمة عنصرية، و كانت كاتركز سيرتو على لاهمية ديال اللوغة و التقاليد. ف 1978، رجعات سپانيا للنظام الديموقراطي، و تّعطى لحكم الداتي للباسكيين، لي وصلو ل درجة ديال لاستقلالية ماعمّرها طرات قبل ف التاريخ ديالهم. لباسكيين عندهم بوليس ديالهم، و كيجيريو لمالية لعامة ديالهم براسهم. لمنطقة لمستاقلة د لباسك كايتراسها لحيزب لوطني لباسكي لي كيتبع توجه مسيحي ديموقراطي من التمانينات، من غير ف لفترة ديال 2009 تال 2012، فاش كانت لحكومة لحيزب لاشتراكي. لمجموعة لحيزبية ليسارية "Euskal Herria Bildu" (لي كاتعني "بلاد لباسك، توحّدي") كاتمتل اهم حيزب ديال لمعارضة من نهار تشكّلات ف 2012. ف ناڤارا، لقومية لباسكية ماعمرّها وصلات للحكومة لي اغلبية كان كايشدها حيزب لاتحاد الشعبي الناڤاري UPN، ب دعم من لحيزب لاشتراكي د ناڤارا PSN. ولايني لوطنيين لباسكيين قدرو يشدو السلطة ف جوج د الجماعات لمحلية الصغيرة و لمتوسطة، لي كاينين فيهم اغلبية لي كاتهضر ب لباسكية. ف 2015، ؤشوي باركوص "Uxue Barkos" ولّات اول لقوميين لباسكيين لي وصلو للسلطة، ملي ولات رئيسة ديال اقليم ناڤارا. حيزب "بلاد لباسك، توحّدي" تا هوّ التاتير ديالو غادي و كيتزاد ف لمنطقة، و وصل ل منصب لعمودية ف پامپلونا ف 2023، و عندو دور مهم ف لبرلمان الناڤاري. ف فرانسا لي النظام ديالها مركازي، كاين حيزب اتحاد لقوميين "Abertzaleen Batasuna"، لي هوّ حيزب قومي باسكي، و كان عندو وجود ف لبلديات تال التواخر ديال عوام 2000. ف 2077، تشكّل التحالف لانتخابي لقومي لباسكي "بلاد لباسك، اه" "Euskal Herria Bai" و ولّى حيزب. ف 2015 ولات عندهم تمتيلية جهوية، و ف 2024 خداو كرسي واحد ف لبرلمان لفرانساوي، ف اطار الجبهة الشعبية الجديدة "Nouveau Front populaire".